Sidste år meldte flere end 55.000 danskere en cykel stjålet til politiet. Mindre end én procent af de anmeldelser førte til sigtelser.

Og i 28 kommuner blev ikke en eneste person sigtet for cykeltyveri, selvom borgerne tilsammen anmeldte over 4.000 cykeltyverier i de kommuner. Det viser Danmarks Statistiks tal fra 2015, som DR's Undersøgende Databaseredaktion har gennemgået.

Cykeltyverier er noget af det, som ikke er prioriteret særlig højt. Mogens Mogensen, efterforskningsleder, helsingør politi

Det lave antal af sigtelser for cykeltyverier kommer ikke bag på politiforsker Adam Diderichsen fra Aalborg Universitet.

- Det illustrer meget godt, at det ikke er noget, som politiet arbejder sådan særlig intensivt eller systematisk med. Derfor er der de her meget lave sigtelsesprocenter, som formentlig bare dækker over ting, man tilfældigvis er faldet over, siger han.

Læs også : Her er kommunerne med flest og færrest stjålne cykler

Ikke en eneste sigtet i Helsingør

Hos Helsingør Politi modtog man sidste år anmeldelser om i alt 580 cykeltyverier. Alligevel er det ikke lykkedes for politiet at få sigtet en eneste mulig gerningsmand for cykeltyverier anmeldt i kommunen. Det forarger den lokale afdeling af Cyklistforbundet.

- Det er forfærdeligt for dem, det går ud over. Men samtidig er det også et stort problem for retssikkerheden, siger Lars Andreassen, der er lokalformand for Cyklistforbundet i Helsingør.

Ifølge ham viser de manglende sigtelser politiets ligegyldighed over for cyklisterne, og den minimale risiko ved cykeltyveri giver samtidig tyvene frit løb til at stjæle flere cykler.

- Dem, der laver kriminaliteten, har frit spil, og man kan som borger være lidt nervøs for, at der ikke er nogen konsekvenser, siger han.